মাঠে নামার আগে ভারতকে চাপে রাখার জন্য সম্প্রতি কিছু বক্তব্য রেখেছেন পাকিস্তানের প্রাক্তন উইকেটরক্ষক-ব্যাটসম্যান মঈন খান। পাকিস্তানের এ টু জেড নামের একটি চ্যানেলে ক্রিকেট এক্সপার্ট হিসেবে উপস্থিত ছিলেন মঈন। তিনি এশিয়া কাপ নিয়ে আলোচনা করার সময় বলেন, বিরাট কোহলিকে বিসিসিআই না খেলানোর পেছনে অন্য একটি কারণ লুকিয়ে আছে। তা হল, ভারত যদি এই ম্যাচটি হারে তবে বিসিসিআই বলতে পারবে আমাদের স্টার ব্যাটসম্যান বিরাট কোহলি খেলেনি তাই ম্যাচটি পাকিস্তান জিতে গেছে। আবার অন্যদিকে পাকিস্তান যদি হারে তবে আমাদের দলকে নিয়ে তুচ্ছ তাচ্ছিল্য করতে ছাড়বে না তারা। বিসিসিআই তখন বলবে, দেখো, বিরাট কোহলি ছাড়াই আমরা কিভাবে ম্যাচটি বের করে নিয়ে আসলাম পাকিস্তানের কাছ থেকে। যদিও মঈন খান তার বক্তব্যের সঙ্গে আরও যোগ করে বলেন, বিরাট কোহলি বর্তমান সময়ে দুর্দান্ত ফর্মে ব্যাট করছেন। তবুও গত ম্যাচে পাকিস্তানের বিরুদ্ধে ফ্লপ ছিলেন তিনি। এই জন্যই আমার সন্দেহ হচ্ছে বিরাটের বিশ্রাম দেওয়ার পেছনে অন্য কোনও গল্প আছে বলে! কারণ বিরাট কোহলির নেতৃত্বে ভারতীয় দল ইংল্যান্ডে খারাপ পারফরম্যান্স করলেও তাঁর ব্যক্তিগত ক্রিকেট নৈপুণ্য ছিল নজর কাড়ার মতই। ওর খেলা দেখে কখনো মনে হয়নি যে ভারতীয় অধিনায়ক চোটে নিয়ে খেলছেন।